L 111/6
RO
Jurnalul Oficial al Uniunii Europene
26.4.2023
(23)
Acțiunile Uniunii în domeniul climei ar trebui să utilizeze cele mai recente date științifice.
Prin urmare, în contextul Regulamentului (UE) 2018/842 ar trebui să se ia în considerare consultanța oferită de Comitetul științific consultativ european privind schimbările climatice, instituit în temeiul articolului 10a din Regulamentul (CE) nr.
401/2009 al Parlamentului European și al Consiliului (16).
(24)
În vederea introducerii unui regim de conformare mai strict în Regulamentul (UE) 2018/841 începând din 2026, este oportun să se elimine deducerea emisiilor de gaze cu efect de seră generate de fiecare stat membru în perioada 2026-2030 în sectorul LULUCF, în plus față de absorbțiile sale.
Prin urmare, articolul 9 alineatul (2) din Regulamentul (UE) 2018/842 ar trebui modificat în consecință.
(25)
Este oportun ca revizuirea Regulamentului (UE) 2018/842 în 2024 să țină seama de obiectivele Uniunii de reducere a emisiilor de gaze cu efect de seră prevăzute de Regulamentul (UE) 2021/1119, de angajamentul Uniunii față de obiectivele Acordului de la Paris și de orice angajamente relevante care rezultă din conferințele părților la CCONUSC.
În plus, revizuirea respectivă ar trebui să includă o traiectorie de reducere a emisiilor de gaze cu efect de seră care să fie compatibilă cu obiectivul obligatoriu al neutralității climatice în Uniune până în 2050 prevăzut de Regulamentul (UE) 2021/1119.
(26)
Emisiile de gaze cu efect de seră altele decât cele de CO2, precum emisiile de metan, de protoxid de azot și de gaze fluorurate, reprezintă peste 20 % din emisiile de gaze cu efect de seră ale Uniunii.
Emisiile de gaze cu efect de seră altele decât cele de CO2 intră sub incidența Regulamentului (UE) 2018/842 și, prin urmare, vor face parte în mod necesar din măsurile pe care statele membre le vor institui pentru a-și îndeplini obiectivele mai ambițioase de reducere a emisiilor de gaze cu efect de seră pentru 2030 prevăzute în prezentul regulament.
Statele membre trebuie să prezinte Comisiei, până la 30 iunie 2023, proiecte actualizate de planuri naționale integrate privind energia și clima.
Comisia va emite orientări în acest sens, inclusiv pentru a încuraja statele membre să stabilească obiective și politici de reducere a emisiilor de metan.
De asemenea, statele membre trebuie să evalueze dacă planurile lor strategice elaborate în cadrul politicii agricole comune ar trebui să fie revizuite pentru a reflecta nivelul sporit de ambiție din Regulamentul (UE) 2018/842, introdus prin modificările aduse prin prezentul regulament.
Comisia va include în rapoartele anuale prevăzute la articolul 29 alineatul (5) din Regulamentul (UE) 2018/1999 informații privind rezultatele obținute prin combinarea eforturilor Uniunii și a celor naționale în ceea ce privește emisiile de gaze cu efect de seră altele decât cele de CO2.
Comisia trebuie, de asemenea, să evalueze proiectele de planuri naționale integrate privind energia și clima și poate emite recomandări pentru statele membre care nu înregistrează progrese suficiente.
În contextul revizuirii Regulamentului (UE) 2018/841, Comisia va evalua tendințele actuale și previziunile viitoare privind emisiile de gaze cu efect de seră generate de agricultură, precum și opțiunile de reglementare, pentru a asigura corelarea acestora cu obiectivul realizării de reduceri pe termen lung ale emisiilor de gaze cu efect de seră în toate sectoarele economiei, în conformitate cu obiectivul Uniunii privind neutralitatea climatică și cu obiectivele climatice intermediare ale Uniunii prevăzute în Regulamentul (UE) 2021/1119.
Cu ocazia revizuirii Regulamentului (UE) 2018/842, Comisia va evalua modul în care toate sectoarele care intră sub incidența regulamentului respectiv contribuie la reducerea emisiilor de gaze cu efect de seră, incluzând în special reducerea realizată în ceea ce privește emisiile de gaze cu efect de seră altele decât cele de CO2 inclusiv în alte sectoare decât agricultura.
(27)
Întrucât obiectivele prezentului regulament, și anume ajustarea, din perspectiva Regulamentului (UE) 2021/1119, a obligațiilor statelor membre în ceea ce privește contribuțiile lor minime pentru perioada 2021-2030 la îndeplinirea obiectivului Uniunii de reducere a emisiilor sale de gaze cu efect de seră, precum și aducerea unei contribuții la îndeplinirea obiectivelor Acordului de la Paris, nu pot fi realizate în mod satisfăcător de către statele membre, dar, având în vedere amploarea și efectele lor, pot fi realizate mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană.
În conformitate cu principiul proporționalității, astfel cum este enunțat la articolul respectiv, prezentul regulament nu depășește ceea ce este necesar pentru atingerea acestor obiective.
(28)
Prin urmare, Regulamentele (UE) 2018/842 și (UE) 2018/1999 ar trebui să fie modificate în consecință,
(16) Regulamentul (CE) nr.
401/2009 al Parlamentului European și al Consiliului din 23 aprilie 2009 privind Agenția Europeană de Mediu și Rețeaua europeană de informare și observare a mediului (JO L 126, 21.5.2009, p. 13).